Afrikaans | LAPA Uitgewers
by LAPA Uitgewers on Nov 15th, 2017 Tweet
Bruce Fordyce, die beroemde Comrades-atleet, het jare gelede al gewaarsku dat langafstandhardopers nie goeie troumateriaal maak nie…
Kris se lewe is weer op koers. Dit was vyf jaar van harde bene kou ná die aanval. Die letsel op haar gesig is steeds daar, die nagmerries ook. Haar verbreekte verlowing? Dit is iets van die verlede. Haar aanvallers is agter tralies.
Dit was ’n lang, lang pad waartydens sy baie van haarself geleer het. Om hierdie rede breek sy soms weg uit haar haar fisioterapiepraktyk om ander te help om bewustelik te lewe, mindfulness word dit in Engels genoem.
Tydens een van die kursusse kruis haar en Luca se paaie. Hy is ’n ultra-atleet wat nog verder hardloop as Bruce Fordyce. In sy wêreld daar nie plek is vir enigiets anders as hardloop nie, laat staan ’n vrou, veral nie een met issues nie. Daarvan het hy genoeg gehad.
Hoe gemaak as jy skielik ’n huis deel met iemand wat bewustelik dáár is? Wat doen jy as jy haar nagmerries nie kan ignoreer nie?
Luca moet fokus vir sy volgende wedren in Amerika om sy borge tevrede te hou. Hy moet wen, anders het hy verloor, dis sy leuse.
Liefde vir ’n ridder
Annabel en haar klein Ami moet vir drie maande in New York saam met Jack Parker in sy suite bly. Hy sal dit oorleef. Hy is tog immers nie die troutipe nie. Maar hoekom voel sy hart deesdae so snaaks?
Jaybee en Maxwell moet met mekaar trou want die eenwording van hul twee familiename sal ’n ongeëwenaarde sakeryk skep. Ai, maar sy is verlief op ’n ander man, Will, wat sy pas ontmoet het… Hoe gaan haar hart dit oorleef?
Vonkelwyn en liefde
Anouk se hardkoppige ouma veil haar in ’n e-pos aan haar gunstelingskrywer, Dexter Buys, op. Gelukkig sal sy nooit die man ontmoet nie. Maar Dexter is haar vriendin se nuwe swaer. Waarom voel Anouk afgehaal omdat hy haar nie herken nie?
Bewustelik joune deur Elsa Winckler
Liefde vir ‘n ridder deur Didi Potgieter
Bêre my soen deur Dina Botha
Maskerdans deur Frenette van Wyk
Vonkelwyn en liefde deur Madelein Stoltz
by LAPA Uitgewers on Nov 13th, 2017 Tweet
’n Liefde vir lees is een van die grootste geskenke wat jy vir jou kind kan gee!
Hierdie reeks is die perfekte wegspringplek vir beginnerlesers. Vind uit wat gebeur as Rooi Hen op ’n dag besluit om brood te bak, stap saam met die drie Rammetjies Rof oor die nare ou trol se brug, en ontmoet ’n padda wat op ’n dag baie, baie kwaad geword het…
Die Ek lees self-reeks bestaan uit pragtig geïllustreerde boeke, elkeen met ’n prettige dierestorie wat in eenvoudige taal oorvertel word sodat beginnerlesers dit maklik kan baasraak.
Ek lees self: Rooi Hen bak brood deur Wendy Maartens, geïllustreer deur Zinelda McDonald
Ek lees self: Die drie Rammetjies Rof deur Wendy Maartens, geïllustreer deur Zinelda McDonald
Ek lees self: Padda word kwaad deur Wendy Maartens, geïllustreer deur Zinelda McDonald
Ek lees self: Muis red Leeu se lewe deur Wendy Maartens, geïllustreer deur Zinelda McDonald
Ek lees self: Die gans wat goue eiers kon lê deur Wendy Maartens, geïllustreer deur Zinelda McDonald
Ek lees self: Sprinkaan leer werk deur Wendy Maartens, geïllustreer deur Zinelda McDonald
by LAPA Uitgewers on Nov 9th, 2017 Tweet
Hoendervleis: Grillerige stories en rympies
Illustreerder: Juanette Smuts
Kom slaap ’n nag lank in die spookkamer.
Vind uit wat gebeur as jy ’n poets op ’n onnie soos juffrou Grimbeek bak.
Waag dit om ’n paar baie spesiale handskoene aan te trek.
Ontdek die nuwe rugbyheld se grillerige geheim.
Vind uit waarom jou kleinboetie nog elke aand met sy bedlampie aan slaap.
En kom swem in die Middernagmeer… as jy dapper genoeg is.
Hierdie boek vol grillerige stories en rympies sal jou heerlik hoendervleis laat kry! Daar is ’n weerwolf wat saam op die skoolkamp gaan, ’n paar spokerige handskoene wat goed is met klavier speel, ’n baie vreemde onderwyseres – en iets wat jou die hardste van almal in die fliek sal laat gil!
Jong grilvrate sal versot wees op hierdie versameling stories en rympies uit die pen van Jaco Jacobs.
Illustreerders: Nico Meyer, Kobus Faber, Alistair Ackermann & Stephen Wallace
Veertien jaar gelede het Jaco Jacobs se eerste boek, Troetelgedrog, verskyn. Nou word dit weer uitgegee in hierdie wonderlike omnibus saam met vier van sy ander boeke wat nie meer in omloop was nie: Tande, Nag van die monsters; Nagvlerke en Voelers.
Ontmoet ’n onderwyseres wat op volmaannagte in ’n weerwolf verander. Ontdek ’n speelding wat allerhande vreemde dinge begin aanvang. Vind uit van ’n eksperiment wat jou in ’n insek laat verander. Besoek ’n vakansieplaas waar reuse-vlermuise snags buite rondvlieg en gaan beleef ’n grillerige monsterfliek waaruit jy nie maklik ontsnap nie!
Kry jou flits uit, kruip onder die komberse in en maak gereed om lekker te ril en te gril met hierdie GROOT en GRILLERIGE versameling stories
Lana en Rakker 7: Rakker word ’n ster
Illustreerder: Kate Pankhurst
Lana se maatjie, Lisa, is gekies om in ’n TV-advertensie te verskyn.
Die enigste probleem is, dit is ’n advertensie vir hondekos – en Lisa is bang vir honde. Daarom besluit Lana om met haar hondjie, Rakker, saam te span om seker te maak Lisa skud vir eens en vir altyd haar vrees vir honde af. Maar dan kry die TV-mense onverwags ’n plaasvervanger-hond nodig – en Rakker kry uit die bloute die kans om ’n ster te word!
Jong troeteldierliefhebbers sal versot wees op Lana en haar ondeunde hondjie, Rakker, se skreeusnaakse avonture!
Lana en Rakker 8: Rakker en die troue
Lana en haar sussie gaan blommemeisies op tannie Emma se troue wees.
Maar Rakker is baie nuuskierig oor al die gewerskaf vir die troue – en hy wil ook deel van die planne wees. Lana wil graag hê Rakker moet troue toe kom, maar die res van haar gesin dink nie dit is ’n goeie plan nie. Kan Rakker hom lank genoeg soet gedra om ook na die troue genooi te word?
Hoendervleis: Grillerige Stories en Rympies deur Jaco Jacobs
Volmaan deur Jaco Jacobs
La di da, Lulu deur Fanie Viljoen
Lana en Rakker 7: Rakker word ‘n ster deur Holly Webb
Lana en Rakker 8: Rakker en die troue by Holly Webb
Jy loop ná ’n harde dag by die huis in, daar is die reuk van hoender wat prut…
Ja, met hierdie resepte is dit moontlik, want selfs die niekokers in jou huis sal dit regkry. Of, as jy self moet kook, dan soek jy juis hierdie resepte met bestanddele wat reeds in jou koskas is of maklik by jou plaaslike supermark bekombaar is.
Oondgerooster, oor die kole, as deel van bredies, sop of pasteie – hoender is maklik om voor te berei en ’n ekonomiese keuse vir elke gesin. Die resepte bestaan uit treffers soos:
50 Hoendergeregte, uitgegee deur LAPA Uitgewers
Lees vandeesmaand dié twee aktuele romans wat tot vandag se werklikhede spreek
by LAPA Uitgewers on Nov 6th, 2017 Tweet
Drie vroue en ’n meisie
“Ek het vir prof ’n storie om te skryf.” Só begin Drie vroue en ’n meisie toe die mooie Katryn een middag ná klas ongenooid voor die skryfkunsprofessor se lessenaar kom staan.
Wat volg is soms lig en sexy, maar dié roman belig te gelyke tyd die afgryslike armoede van wit en swart Suid-Afrikaners, asook die klasbeheptheid van die vroeë Afrikanerelite.
Hans du Plessis het die vermoë om die leser te tart met heerlik speelse inligting, net om jou daarna weer bloot te stel aan die ellende van hulle wat nie het nie.
Ons leef nou, in die een-en-twintigste eeu, weer in ’n fase waar die politieke elite hulle vergryp aan die duurste en die beste terwyl die armes gewoon van honger sterf. Du Plessis hou ’n spieël na die verlede op en wys hoe eenders dit was toe die vorige heersersklas net vir hulself gesorg het en niks vir ander omgegee het nie.
Die einde bring hoop en daar is beeldskone verhale ook in die boek, maar uiteindelik is Drie vroue en ’n meisie ’n roman wat ’n diep seer blootlê en geen pleisters vir die wonde bied nie. Armoede se pyn en die elite se argwaan is skynbaar universeel.
Die ingrepe van die kerk en die staat se maatskaplike werkers bring uiteindelik verligting.
Drie vroue en ’n meisie vertel die saga en lotgevalle van drie generasies vroue wat by Katryn se grootjie in die miserabelheid van die delwerye van Miersehoop, wat byna reeds uitgewerk is, begin. Almal wat kom soek het na ’n diamant so groot soos ’n skaapkop, weet teen hierdie tyd die droom is aan ’t sterwe; maar die hoop bly, die hoop bly. Nypende armoede en hoogmoed, onnoselheid en opregtheid vermeng op die harde Noordwes-Hoëveld en verdring só alles wat goed kon wees.
Hieruit groei die verhaal van ’n weeskind wat nie kos of menswaardigheid gegun word nie, laat staan keuses. Daaruit ontvou nog ’n verhaal en daaruit nog een.
Die roman toon sterk ooreenkomste met JM Coetzee se Disgrace, hoewel die storie gans anders is; daar is ook iets van Herman Charles Bosman te bespeur.
Die Blondine? Hans sê hy wens ook die storie van mooie Katryn en die ou prof is dalk die reine waarheid. Hoekom dan nie? Hy is mos ’n prof wat fiksie opmaak.
Hoë politici sweer saam om Suid-Afrika in ’n diktatorskap te dompel. Die armes het genoeg gehad en kom in opstand. Die land brand.
Sagte kolonisasie, noem party mens dit. Staatskaping noem die media dit.
Mense vir wie Thys Krige omgee, kry seer. Kort daarna word hy deur internasionale agentskappe genader om te help, want ons korrupte president speel in die hand van buitelandse moondhede met imperialistiese ambisies. Die tentakels daarvan is al so diep in die struktuur van mense in sleutelposte, dat niemand meer seker is wie betrokke is en wie vertrou kan word nie.
Die diknekke word ryker. Die armes krepeer.
Die prez weet sy einde is naby. Hy soek ’n rede om ’n noodtoestand af te kondig.
Thys se speurwerk kom of ’n afgryslike ontdekking af… Hy vermoed traangas word gedokter met dwelms om mense heeltemal berserk te maak. Is mieliepap, die stapel van die armes, volgende?
Brand is ŉ donker, skokkende verhaal, veral op emosionele vlak. Venter het min genade vir sy leser. Dié boek bied oplossings, maar nie spookasemeindes nie.
Brand is die vyfde boek in die Thys Krige-reeks. Dieper as die bloed, Ou bloed, Waar boosheid broei en Plasenta was die eerste vier.
Drie vroue en ‘n meisie deur Hans du Plessis
Brand deur Peet Venter
My ensiklopedie van baie belangrike dinge: die perfekte naslaanboek vir jong feitevrate
by LAPA Uitgewers on Oct 19th, 2017 Tweet
Hier het ons ’n fantastiese eerste ensiklopedie, propvol feite, perfek vir jong slimkoppe wat nie kan wag om alles oor die wêreld te ontdek nie. My ensiklopedie van baie belangrike dinge verken temas soos diere, mense, planete, en baie belangrik, jouself!
My ensiklopedie van baie belangrike dinge, vertaal deur Mia Oosthuizen
Oktober is Geestesgesondheidsmaand – Lapa bied twee boeke wat kyk na die seer, maar met skrywers wat dit met liefde en empatie doen
by LAPA Uitgewers on Oct 17th, 2017 Tweet
Oktober is Geestesgesondheidsmaand. Ons bied dus twee boeke wat kyk na die seer, maar ons skrywers doen dit met liefde en empatie.
Romantiese fiksie het groot geword en LAPA is trots op ons skrywers wat die rou seer van menswees kan aanspreek sonder om te wroeg. LAPA is ewe trots daarop dat die Romanza-logo op die voorblad enige leser sal gerusstel dat hierdie boek se einde hoop sal bied aan die karakters én die leser. Ons handelsmerk waarborg dit.
Lees gerus self. LAPA is baie trots op ons Romanza-handelsmerk. Ons is baie trots op die hoop wat hierdie lekkerleesboeke aan ons mark beloof. Verder is ons ewe trots daarop dat Romanza moeilike onderwerpe op ’n sensitiewe manier aanspreek – iets wat te vore net in sogenaamde hogere letterkunde gebeur het!
Skakerings van liefde
Hoe lank straf die samelewing ’n meisie wat oor die tou trap? Baie lank, is Nadia se antwoord. Elke dag dink jy aan daardie seun wat jy weggeteken het. Om oorsee te vlug en ’n loopbaan na te jaag, help ook net ten dele.
Dan, eendag, sien sy haar kind op rolskaatse ry. Hierdie seun van haar het reeds ’n pa, al is dit sy aanneempa. Dat hy onlangs ’n wewenaar geword het, is nie regtig hoopvol nie. Wie kan hom kwalik kan neem dat hy agterdogtig, selfs vyandig, is toe hy uitvind hoe Nadia by hierdie oulike seuntjie van hom betrokke is?
Met stampe en stote leer sy die man beter ken.
Die aanneempa besef dat Nadia dalk ’n goeie ma sal maak, en die aanbod van ’n huwelik hang skielik bo haar kop. Wil die man vir háár hê, of dink hy net aan sy kind? Soek hy dalk net ’n lekker lyf, een wat reeds een maal té gou té gewillig was?
Skakerings van liefde is Madelie Human se tweede SuperRomanza in die Skakerings-reeks. Dit volg op Skakerings van hoop wat in April 2017 verskyn het en uiters gewild is.
Moed vir die liefde
LAPA kondig trots aan dat ons Romanza-reeks weer eens grense breek. Romantiese helde moet mos perfek en foutloos wees, nie waar nie?
Wel, nie in Marilé Cloete se Moed vir die liefde nie.
Dawid het ’n donker kant en dis nie bloot sy mooi hare nie. Dawid ly aan depressie.
Ja, Dawid, die man met die mooiste blou oë, wat die eerste kliënt in Renate se tatoe-studio gaan wees, sit met ’n wesenlike probleem.
Oktober is Geestesgesondheidsmaand. Die doel is bewusmaking en die skep van hoop. Dawid is ’n held, maar hy is ook ’n mens, soos so baie ander in die samelewing. Hy is nie perfek nie.
Hoe hanteer Renate hierdie inligting?
Beter nog, hoe hanteer die skrywer so ’n swaar onderwerp sonder om te verval in ’n gekners van tande? Want, as daar ’n Romanza-logo op die voorblad is, beteken dit die leser wéét daar is hoop.
Onthou: Depressielyers kan ook romantiese helde wees.
Skakerings van liefde deur Madelie Human
Moed vir die liefde deur Marilé Cloete
Die immergewilde Babalela en Betty Misheiker-reeks: ideale leesstof vir die jongspan hierdie Oktober
by LAPA Uitgewers on Oct 11th, 2017 Tweet
Illustreerders: Andries & Erica Maritz
Diep, diep in ’n donker bos
waar die son net soms deur die takke loer,
waar die varings welig diepgroen staan,
diep, diep in ’n donker bos,
in ’n hol boomstomp, net onder ’n blaar,
woon die Babalela.
Duisende Afrikaanse kleuters ken die betowerende openingsrefrein van Martie Preller se immergewilde, bekroonde Babalela-boeke. Meer as 85 000 eksemplare van die vier titels in die reeks is al verkoop.
Kom kuier saam met die Babalela en sy maats Meermoskat, Knortand, Potifant, Wrrrumpie en die lawaaierige Fripperwakkies in die bos; kom beleef hope avonture!
Vir die eerste keer verskyn al vier Babalela-boeke nou saam in een storie-omnibus. Dit sluit vier stories in:
* Diep, diep in ’n donker bos
* Los ons uit!
* Ons kan!
Die Betty Misheiker-reeks
Hierdie reeks bestaan uit drie oulike prenteboeke gebaseer op die lirieke van Misheiker se immergroen kinderliedjies “Die lappop”, “Die eensame krokodil” en “Die dapper muis”. Geslagte Afrikaanse kinders het grootgeword met Betty Misheiker se prettige liedjies. Nou word hulle in hierdie pragtige, volkleurformaat uitgegee.
Ek’s ’n dapper muis, kyk hoe stap ek deur die huis,
Vir niemand is ek bang, daar is niks wat my kan vang,
nee, daar’s niks waarvoor ek skrik nie.
En sê nou daar’s ’n kat …?
Ek is ’n eensame krokodil.
Mense kyk vir my en gril.
Ek soek maters hoog en laag,
maar almal sê ek vreet te graag.
Illustreerder: Karen Ahlschläger
Iemand het ’n lappop op ’n ashoop weggegooi,
sy was gedaan en stukkend,
verbleek en nie meer mooi nie.
en dié verwelkom haar.
Maar o, ellende, toe sy kyk,
wat sien die lappop daar?
Net ’n vrot pampoen en ’n stukkende skoen,
’n grammofoonplaat en ’n kous sonder maat,
net ’n leë bottel bier, ’n verlepte angelier,
’n gelapte binneband en ’n ou koerant.
Die Babalela Storieboek deur Martie Preller, met illustrasies deur Andries Maritz, Erica Maritz
Die Dapper Muis deur Betty Misheiker, met illustrasies deur Chris Venter
Die Eensame Krokodil deur Betty Misheiker, met illustrasies deur Johann Strauss
Die Lappop deur Betty Misheiker, met illustrasies deur Karen Ahlschläger
Mentje, kind van Pas-Opkamp – ’n nuwe oorlogsroman uit die pen van Irma Joubert
by LAPA Uitgewers on Oct 9th, 2017 Tweet
Sy is so verskriklik eensaam. So verskriklik bang. Haar hart is verskriklik stukkend.
Mentje de Vries, ’n Nederlandse oorlogswesie, beleef die Tweede Wêreldoorlog in al sy genadeloosheid. Eers moet sy onderduik in ’n geheime kamp vol Joodse vlugtelinge, en daarna beleef sy die hel wat die tyd net voor die bevryding voorafgaan, wanneer Britse troepe gestuur word om ’n brug in Arnhem oor te neem. In hierdie bloedige slag word ’n Suid-Afrikaner, wat deel is van die Britse Leër, gewond en die jonge Mentje red sy lewe.
Maar wat word van die wesie?
Hoe oorleef ’n alleenkind gedurende die berugte Hongerwinter van 1944 en 1945?
Irma Joubert is ’n geliefde naam in historiese fiksie. Al haar vorige romans was topverkopers en met Mentje, kind van Pas-Opkamp sit sy hierdie tradisie voort. Soos gewoonlik is haar navorsing puik. Die Pas-Opkamp het werklik bestaan. Foto’s is op die internet beskikbaar.
Irma Joubert is een van ons groot uitvoerprodukte. Beide haar Tussen stasies-trilogie en haar Pontenilo-trilogie, asook die eerste twee boeke van haar oorlogstrilogie, naamlik Immer wes en Mentje, kind van Pas-Opkamp, is in Nederlands vertaal, waar dit telkens onder die topverkopers tel. Vier van haar boeke is reeds in Duits vertaal en HarperCollins in Amerika het The girl from the train (Tussen stasies) in 2015 uitgegee. Kronkelpad verower in 2014 die BCB Publieksprijs in Nederland. In die VSA is The girl from the train in 2016 ’n finalis vir die Christi-awards, ’n buitengewone eer vir ’n vertaalde werk, en is dit deur Logos Books aangewys as die “Best Book of 2015”.
Mentje: Kind van Pas-Opkamp deur Irma Joubert
EAN: 978 0 7993 8593 9
Waarom haak mense se koppe uit? Sielsiek ondersoek vyf gevallestudies oor ware Suid-Afrikaanse geweldsmisdadigers
Chris Mahlangu, wat vir Eugene Terre’Blanche vermoor het, het hom nie net doodgeslaan nie, hy het hom letterlik aan stukke gekap met ’n staalpyp. Een jong man slaan ’n verpleegster met ’n stuk hout in die veld dood en haar kêrel tot in die hospitaal se waakeenheid. ’n Ander slaan beide sy aanneemouers bewusteloos met ’n krieketkolf en dan steek hy hulle meer as 20 keer elk in die bors met ’n mes, voor hy sy pa keelaf sny. ’n Manlike prostituut slaan sy vriend soveel keer met ’n knopkierie oor sy “onsedelike voorstelle” dat dié sterf aan ’n skedelbreuk. Waarom sal ’n heteroseksuele man wat by prostitute slaap ’n seun by winkelsentrum oplaai en met hom lol?
Vyf gevallestudies oor ware Suid-Afrikaanse geweldsmisdadigers, vertel deur ervare misdaadskrywer Carla van der Spuy en kliniese sielkundige Dr Henk Swanepoel.
Die boek bevat inligting oor persoonlikheidsversteurings, elke misdadiger se agtergrond, die dag van die misdaad, die hofsaak, Dr Swanepoel se onderhoude en bevindings tydens die verhoor, tot die opvolg tronkbesoek – van aangesig tot aangesig met die persoon.
Die boek is ook, oor ’n paar weke, in Engels beskikbaar as Disturbed.
Sielsiek: Die psiges van SA se koelbloedigste kriminele deur Carla van der Spuy, Henk Swanepoel